Virallinen lehti nro C 020 , 20/01/1997 s. 0029



A4-0342/96 Päätöslauselma Euroopan tason poliittisten puolueiden primaarioikeudellisesta asemasta Euroopan parlamentti, joka - ottaa huomioon EY:n perustamissopimuksen 138 a artiklan, - ottaa huomioon työjärjestyksensä 148 artiklan, - ottaa huomioon institutionaalisten asioiden valiokunnan mietinnön (A4-0342/96), A. katsoo, että poliittisen tahdon ilmaiseminen unionin tasolla koskee yhä useammin eurooppalaiselle yhteiskunnalle elintärkeitä kysymyksiä ja myös välittömästi sen kansalaisia; tämän vuoksi on tarpeen myös vahvistaa kansalaisten demokraattisen osallistumisen välineitä määritettäessä unionin politiikkaa, B. katsoo, että ilman toimivaa puoluejärjestelmää ei voida ajatella vahvaa ja vakaata demokratiaa, johon kuuluu kansalaisten aktiivinen osallistuminen; tämä koskee myös Euroopan unionin tasoa; laajentumista silmällä pitäen Euroopan poliittiset puolueet tarjoavat ainoalaatuisen mahdollisuuden poliittisen kulttuurin yhdentymiselle, C. katsoo, että ilman ylikansallisilla tasolla järjestäytyneitä ja toimivia Euroopan tason poliittisia puolueita ei voi olla todellista Euroopan kansalaisuutta, joka seuraa poliittista päätöksentekoa Euroopan tasolla, keskustelee siitä ja vaikuttaa siihen, D. katsoo, että Euroopan tason poliittisten puolueiden myötävaikuttaminen poliittisen tahdon ilmaisemiseen Euroopan tasolla täydentää unionin jäsenvaltioiden tasolla toimivien puolueiden tahdonilmaisemista Eurooppa- politiikan alueella; Euroopan parlamentin toimivallan ja velvollisuuksien suhteen Euroopan tason poliittisten puolueiden toiminta-alue täydentää Euroopan parlamenttiin muodostettujen ryhmien toiminta-aluetta, E. katsoo, että ainoastaan itse puolueiden aloitteellisuudella ja uudistushalulla saadaan aikaan aktiivisten Euroopan tason poliittisten puolueiden pluralistinen kirjo; poliittisten impulssien kautta ja asianmukaisen, Euroopan unionin asettaman kehyksen avulla edistettäisiin ratkaisevasti tällaisen demokraattisen aloitteellisuuden kehittymistä; tämä kehys on ulotettava hyvin laajalle, jotta Euroopan poliittiset puolueet voivat alkaa historiallisen muutoksen prosessin, F. katsoo, että vastaisuudessa Euroopan poliittisille puolueille on oltava mahdollista myöntää rahoitusta yhteisön varoista; nykyisin harjoitettavaa menettelyä on pidettävä siirtymäkauden ratkaisuna; näille tuille olisi mahdollisimman pikaisesti annettava oikeudellista varmuutta luova yhteisöoikeudellinen valtuutus; 1. Tukee painokkaasti ehdotuksia, joita hallitukset ovat esittäneet hallitusten välisessä konferenssissa Euroopan kansalaisuuden primaarioikeudellisen aseman lujittamiseksi ja erityisesti Euroopan poliittisten puolueiden primaarioikeudellisen tehtävän selventämiseksi EY:n perustamissopimuksen 138 a artiklassa jäljempänä tarkoitettujen säädösten antamista silmällä pitäen; 2. Pyytää Euroopan unionia antamaan - hallitusten välisen konferenssin tuloksesta riippumatta - seuraavat säädökset: a) puiteasetuksen Euroopan poliittisten puolueiden oikeudellisesta asemasta b) asetuksen Euroopan poliittisten puolueiden taloudellisesta asemasta katsoo, että vaikka nämä säädökset voivat perustua myös EY:n perustamissopimuksen 138 a artiklaan yhdessä 235 artiklan kanssa, avoimuuden, oikeudellisen selkeyden ja kansalaisiin kohdistuvan uskottavuuden painavat syyt puhuvat hallitusten väliselle konferenssille esitettyjen ehdotusten puolesta ja hyväksyy seuraavat alustavat suuntaviivat näiden säädösten sisällöksi; 3. Pitää aiheellisena tehdä Euroopan poliittisen puolueen asemaan liittyvien oikeuksien hyväksikäyttö riippuvaiseksi siitä, että poliittinen yhteenliittymä täyttää samanaikaisesti seuraavat vaatimukset: a) ilmaisee mielipiteensä erityisesti Eurooppa-politiikkaan ja kansainväliseen politiikkaan liittyvistä aiheista ja on edustettuna Euroopan parlamentissa tai pyrkii olemaan edustettuna siellä tai osallistuu muualla, verrattavissa olevalla tavalla eurooppalaiseen tahdonilmaisemisprosessiin, b) on järjestäytynyt tavalla, joka soveltuu unionin kansalaisten poliittisen tahdon ilmaisemiseen, c) on tavoitteiltaan ja järjestelmältään enemmän kuin pelkkä vaaliorganisaatio tai pelkkä poliittisen ryhmän ja parlamentaarisen työn tukiorganisaatio, d) on edustettuna vähintään yhdessä kolmasosassa jäsenvaltioista ja toimii ylikansallisesti; 4. Katsoo, että Euroopan tason poliittisen puolueen on kyettävä olemaan avoin yksilökohtaisille liittymisille; 5. Pitää välttämättömänä, että Euroopan tason poliittiset puolueet täyttävät vähintään seuraavat velvoitteet: a) että niillä on organisaatiota koskeva perussääntö ja poliittinen perusohjelma, joka on Euroopan kansalaisten käytettävissä, b) että ne kunnioittavat ohjelmassaan ja käytännön toiminnassaan Euroopan unionista tehtyyn sopimukseen kirjattuja kansanvallan, ihmisoikeuksien kunnioittamisen ja oikeusvaltion primaarioikeudellisia perusperiaatteita, c) että ne muotoilevat perussääntönsä siten, että niiden poliittisen tahdon ilmaiseminen noudattaa demokraattisia periaatteita ja että unionin kaikki kansalaiset, jotka niin haluavat, voivat ilmaista poliittista tahtoaan niiden toiminnassa; 6. Pitää tarkoituksenmukaisena selventää tiettyjä Euroopan tason poliittisten puolueiden oikeuksia, jotka kohdistuvat sekä Euroopan unionin toimielimiin että jäsenvaltioihin, erityisesti a) oikeus perustaa vapaasti puolue b) yleinen poliittinen toimintavapaus c) oikeus samanarvoiseen kohteluun d) oikeus asettaa vaaleihin ehdokkaita e) mahdollisuus institutionaalisen toimintakyvyn varmistamiseksi saada oikeushenkilöllisyys kaikissa jäsenvaltioissa ja vahvistaa tähän tarvittava oikeudellinen muoto; 7. Muistuttaa, että unioni järjestää itselleen tavoitteidensa saavuttamiseksi ja politiikkansa toteuttamiseksi tarvittavat keinot (Euroopan unionista tehdyn sopimuksen F artiklan 3 kohdan mukaisesti); pitää välttämättömänä, että Euroopan tason poliittisten puolueiden yhteisön varoista saamat tuet a) perustuvat tähän tarkoitukseen annetulla yhteisön säädöksellä myönnettyyn nimenomaiseen valtuutukseen ja ilmoitetaan unionin talousarviossa yksiselitteisesti tällaisiksi tuiksi; ensimmäinen asianmukainen askel olisi p.m.-merkinnän sisällyttäminen talousarvioon, b) jaetaan yhtäläisten mahdollisuuksien periaatteen mukaisesti antaen uusille puolueille todellinen mahdollisuus, ottaen huomioon niiden jäsenvaltioiden lukumäärän, joissa puolueita on, c) sidotaan EY:n perustamissopimuksen 138 a artiklaan pohjautuvan, Euroopan unionin tasolla olevan tehtävän toteuttamiseen, d) olisi sidottava vastaanottajien velvoitteeseen paljastaa taloudellisen tilanteensa; tämä julkista ilmoittamista koskeva velvollisuus koskee myös kaikkia muita tuloja (esim. jäsenmaksuja, lahjoituksia), e) luovat vastaanottajille taloudellisen kimmokkeen vahvistaa yhteiskunnallisia juuriaan ja pyrkiä suurempaan taloudelliseen itsenäisyyteen samalla, kun unionin rahoituksen ja puolueen omista varoista tapahtuvan rahoituksen on oltava tasapainossa; 8. Kehottaa Euroopan poliittisia puolueita, tämän kuitenkaan rajoittamatta mahdollisuutta vedota Euroopan yhteisöjen tuomioistuimeen, turvautumaan oikeusjärjestelmän ulkopuolisiin välimies- ja sovittelumenettelyihin mahdollisten mielipide-erojen sovittamiseksi Euroopan puoluelainsäädännön soveltamisen osalta; 9. Kehottaa komissiota tutkimaan vihreässä kirjassa lisätoimenpiteitä EY:n perustamissopimuksen 138 a artiklan primaarioikeudellisen tehtävän konkretisoimiseksi ottaen huomioon nämä suuntaviivat ja pidättää itsellään oikeuden tarkastella käytettävissä olevia vaihtoehtoja tulevan kehityksen valossa; 10. Kehottaa puhemiestään välittämään tämän päätöslauselman jäsenvaltioiden hallituksille, hallitusten väliselle konferenssille, neuvostolle ja komissiolle.